**Fogyatékkal Élőket és Hajléktalanokat Ellátó Közhasznú Nonprofit Kft.**

9700 Szombathely, 11-es Huszár u.116.

**Szakmai koncepció**



**PREAMBULUM**

A *Regionális Szociális Forrásközpont Közhasznú Nonprofit Kft. és a A SAVARIA REHAB-TEAM Szociális Szolgáltató és Foglalkoztatási Közhasznú Nonprofit Kft*. beolvadásával létrejövő új szervezet neve 2016. Január 1.-től **Fogyatékkal Élőket és Hajléktalanokat Ellátó Közhasznú Nonprofit Kft.** Mindét Kft. a város,a térség illetve az ország szociális tevékenységében maradandót alkotott, így a jövőben e sikeres tendenciát kívánjuk folytatni. A Kft. szervezeti felépítése során arra törekedtem, hogy mindkét ellátási formát, a fogyatékkal élők ellátását és a hajléktalanok ellátását is magas szakmai színvonalon, egymással összhangba végezzük. Fő célkitűzésünk, hogy a szervezetben egy fő irányvonalat, jövőképet alakítsunk ki az elkövetkező évekre vonatkozóan. Mivel a két cég látszólag igen különböző célcsoporttal foglalkozik, a szakmai koncepció elkészítésekor célunk a szociális szolgáltatások magas szinten való ellátása, összehangolása az ügyfél fókuszba helyezése, magas színvonalú szakmai munka mentén.

**SZAKMAI KONCEPCIÓ ELKÉSZÍTÉSE**

A szakmai koncepció elkészítésekor fő célkitűzésünk az volt, hogy mind az ellátottak, mind a városrészen élők problémáira konzekvensen reagáljunk. Ennek okán a koncepció előkészítéseként felkerestem Zanat városrész Önkormányzati képviselőjét**,** hogy adekvát módon tudjunk reagálni a városrészen lakók problémáira, kiemelten a hajléktalan ellátás tekintetében. Véleményem szerint sokkal radikálisabb, sokkal határozottabb szakmai munka várható el a hajléktalan ellátásban részt vevő szociális szakemberektől. A Hajléktalanszálló közvetlen illetve távolabbi környezetében előforduló hajléktalan személyek **gyakori ittas állapotban történő jelenléte kifejezetten zavarja a környéken élő lakosságot.** A Hajléktalanszálló közvetlen út melletti fekvése sem előnyös ebből a szempontból, így véleményem szerint mindent meg kell tenni annak érdekében, hogy a szakmai elvárásainak, iránymutatásainak szem előtt tartásával ezen igényekre reagáljunk, és a lakosság kérését is szem előtt tartsuk.

Az új szervezet struktúrájának létrehozásakor két egymástól igen különböző célcsoporttal dolgozunk. Habár a differencia jelentős, nem szabad elfelejtkezni arról, hogy a társadalom két igen hátrányos megkülönböztetéssel bíró csoportjáról beszélünk. Mindkét célcsoport tekintetében kiemelt fontosságú, hogy szofisztikált, átgondolt szakmai munkát végezzünk, ezzel elősegítve az ügyfelek társadalomba való integrációját. Kiemelt jelentőséggel bír, hogy komplex ellátást nyújtsunk mind a hajléktalan, mind a fogyatékos ellátás tekintetében.

A szakmai koncepció összeállításakor fokozott figyelmet fordítottam a Szombathely városban megalkotott **Helyi Esélyegyenlőségi Program** célkitűzéseire. Mivel a Helyi Esélyegyenlőségi program elkészítésében aktívan közreműködtem, így kiemelt fontossággal kezeltem, hogy a HEP célkitűzéseit fókuszba helyezzem, azokat szem előtt tartva állítsam össze az új Kft. szakmai programját, célkitűzéseit.

Meglátásom szerint e pozitív változások radikálisan hozzájárulnak ahhoz, hogy a hajléktalan illetve fogyatékkal élő emberek integrációja, társadalomba való visszailleszkedése sokkal zökkenő mentesebb, probléma mentesebb legyen.

Mindkét ellátási forma célcsoportja a legveszélyeztetettebb célcsoportok közé tartozik. Az egyik legfontosabb feladatunk az alapellátáson túl, hogy mindkét célcsoporttal kapcsolatos előítéleteket leromboljuk, a társadalmi integrációjukat elősegítsük.

A szakmai koncepció elkészítésekor nagyon fontosnak találtam, hogy mindkét cég szakembereinek a javaslatait, igényeit meghallgassam. Ennek okán a szakemberekkel személyes beszélgetéseket kezdeményeztem, hogy átlássam, mit tartanak fontosnak a munkájuk szempontjából, milyen változásokat eszközölnének, majd mérlegeltem javaslataikat. Így a koncepció a két Kft. szakembereinek a véleményét tartalmazza.

**Célok, relevanciák:**

1. **Együttműködések:**

Meglátásom szerint az új Kft. Szombathely város szociális ellátórendszerbe való illeszkedésének, beépülésének egyik nagyon fontos sarokpontja. A város, a városban élő célcsoport, illetve a város lakóinak is az érdeke, hogy az intézmény megtalálja helyét a szociális ellátórendszerben, annak aktív tagja legyen, szakemberei fejlesztő, innovatív javaslatokkal segítsék a szakmai munkát. Ez csak úgy valósítható meg, ha a szakemberek aktív, mindennapos kapcsolatot ápolnak a városban működő egyéb szociális ellátásokat biztosító szereplőkkel, legyen az egyházi, civil, önkormányzati kezdeményezés, intézmény. Mivel a városban működő szociális ellátást biztosító fenntartókkal való kapcsolat kiemelkedőnek mondható, a továbbiakban is célom, hogy ezt a kapcsolatot fenntartsuk, működtessük, fejlesszük. Kiemelt jelentőséggel bírnak a következő szervezetek, szereplők:

* Pálos Károly Szociális Szolgáltató Központ és Gyermekjóléti Szolgálat
* Szombathelyi Egyházmegyei Karitász
* Szakosított Szociális Intézet
* Magyar Vöröskereszt
* ESZA Kht.
* Hajléktalanokért Közalapítvány
* Miniszterelnöki Hivatal
* NSZFI
* Pannon Helyi Termék Klaszter
* Szociális és Munkaügyi Minisztérium
* Szombathely Megyei Jogú Város Önkormányzata
* Egyenlő Bánásmód Hatóság
* Egyesített Bölcsődei Intézmény és Családi Napközi
* Emberi Erőforrások Minisztériuma
* Esőemberke Alapítvány
* Fogyatékosok Személyek Esélyegyenlőségéért Közalapítvány (FSZK)
* Hátrányos Helyzetű Roma Fiatalokat Támogató Közhasznú Egyesület
* Kondor és Kontroll Közhasznú Sportegyesület
* Körmend Város Önkormányzat
* Kötélugró Klub
* Magyar Máltai Szeretetszolgálat Egyesület Vas Megyei Jelnyelvi Tolmácsszolgálat
* Mozdulj Szombathely Egyesület
* Mozgássérültek Vas Megyei Egyesülete
* Nemzeti Fejlesztési Minisztérium
* Nemzeti Rehabilitációs és Szociális Hivatal
* Nyugat - Magyarországi Egyetem Savaria Egyetemi Központ
* Országos Foglalkoztatási Közalapítvány
* Őrségi Nemzeti Park Igazgatóság
* Regionális Forrásközpontok Országos Egyesülete
* Salva Vita Alapítvány
* Széchenyi Programiroda
* Szociális Szakmai Szövetség
* Szombathelyi Egyházmegyei Karitatív Alapítvány
* Szombathelyi Evangélikus Egyházközség
* Szombathelyi Sportközpont és Sportiskola Nonprofit Kft.
* Szombathelyi Televízió és Rádió Nonprofit Kft.
* Vas Megyei Múzeumok Igazgatósága
* Vas Megyei Kormányhivatal
* Vas Megyei Kormányhivatal Munkaügyi Központja
* Vas Megyei Kormányhivatal Rehabilitációs Szakigazgatási Szerve
* Zala Megyei Kormányhivatal Munkaügyi Központja

A szakmai szereplőkön túl kiemelt fontossággal bír a városban, megyében működő for-profit szereplőkkel való aktív kapcsolattartás, hiszen nagyon gyakran ők azok, akik a nehéz helyzetben lévő klienseknek segítséget, támogató kezet nyújtanak, akár természetbeni adomány (pl.: METRO Szombathely) akár egyéb formában (pl.: EPCOS munkalehetőség). A fentiek tekintetében célom, hogy e szereplőkkel a lehető legjobb kapcsolatot alakítsuk ki, hisz a prioritásuk kiemelkedő. Az együttműködések jelentőségének hangsúlyozásakor nem szabad figyelmen kívül hagyni a szociális ellátórendszer jelzőrendszerének figyelmen kívül hagyását, hiszen bármilyen jellegű krízis esetén a jelzőrendszer tagjai azok, akik megteszik a szükséges lépéseket a krízishelyzet megszüntetésének okán.

1. **Pályázatok, jövőkép:**

A szakma elvárásainak tekintetében nagy jelentőséggel bírnak a pályázatok. Az új támogatási források megnyílásával lehetőség nyílik az ellátórendszer hiátusira való reagálására, a normatív alap és szakellátások fejlesztésére, komplexé tételére. A legfontosabb feladatunk, hogy közös szemlélet mentén, együtt gondolkodva készítsük el a pályázatokat, egymást segítve, támogatva. Ebből a szempontból nem kívánom a Kft. szakmai vezetését külön kezelni, hisz vezetői team-ként együttműködve sokkal hatékonyabban tudjuk az Uniós forrásokat lehívni.

1. **Célkitűzések:**

**Fogyatékos ellátás tekintetében:**

1. **„Panziószerű ellátás”:**

Jelenleg a városban hiányoznak az átmeneti jelleg (hétvégi, 1-2hetes munkaidőn túli) alternatív ellátási formák. Célunk, hogy a pályázati források megnyílásával egy új, innovatív ellátási formát hozzunk létre a fogyatékkal élő felnőtt lakosság számára. Az ellátási forma komplex, nappali szolgálattal, támogató szolgálattal illetve foglalkoztatással együttműködve, kooperálva kerülne kialakításra.

1. **Fogyatékkal élőkkel kapcsolatos, fizikai erőt igénylő feladatok ellátása**

 A modern kor kihívásainak megfelelve a szociális ellátás területén is egyre jelentősebb az önkéntesek bevonása az ellátórendszerbe. Akár iskolai közösségi szolgálatról, akár önkéntes munkáról beszélünk, a fogyatékos emberek körüli mindennapi teendők ellátása, akár a Támogató szolgálattal együttműködve kiemelt jelentőséggel bír.

1. **Akadálymentes közlekedés feltételeinek való megfelelés**

A HEP-ben egy fontos célkitűzésként jelenik meg a város komplex akadálymentesítése. Mivel a különböző fogyatékossági formák más-más akadálymentességet igényelnek, így egyik fontos célkitűzésünk, hogy aktívan közreműködjünk a vári illetve intézményei, cégei komplex akadályménesítésében, melyek minden fogyatékossági formának megfelelnek.

1. **Hiányos és téves információk a többségi társadalomban a fogyatékosságokkal kapcsolatosan**

 A szakmai program összeállításakor kiemelt figyelmet kap az intézmény által működtetett Vas megyei Család, Esélyteremtési és Önkéntes Ház tevékenysége. A kormányzati projektként működtetett szolgálat célcsoportjai a társadalom leghátrányosabb rétege, a nők, a fiatalok, a fogyatékkal élők, a romák, a családok. Ezen okokat figyelembe véve a lehető legmesszebbmenőkig ki kell aknázni a programban rejlő lehetőségeket városi illetve megyei szinten egyaránt. A kezdeményezés hosszú évek óta kiemelten működteti a megye összes általános illetve középiskolájában az Esély órákat, melyek nagyszerű lehetőséget nyújtanak a felnövekvő generáció érzékenyítésében, előítélet mérséklésében.

1. **Alacsony a fogyatékkal élők foglalkozatási aránya**

Mivel a fogyatékossággal élők foglalkoztatási aránya nem mondható kimagaslónak, célkitűzéseink között szerepel, hogy komplex foglalkoztatási programot dolgozzunk ki a Munkaügyi Központ szakembereivel illetve a munkaerő piaci szolgáltatásokat képviselő kollégákkal egyetemben.

1. **Fogyatékkal élő felnőtt lakosság valós számának feltérképezése, nyomon követése**

Jelenleg a városban nem áll rendelkezésre a fogyatékkal élők valós számáról, igényeiről megfelelő pontos adat. Célkitűzésünk, hogy a városi intézményekkel, védőnőkkel karöltve létrehozzunk egy adatbázist a számszerű adatok megismerése céljából.

1. **Információ nyújtás fogyatékkal élők számára**

A fogyatékkal élőknek kiemelt jelentőséggel bír, hogy helyzetükre való tekintettel az információ elérhető közelségbe kerüljön mindennapi életük során. A Támogató szolgáltatás keretein belül igyekszünk napra készen tartani a rendelkezésünkre álló adatbázist. Közös cél, hogy az információt szórólapokon, plakátokon, tájékoztató kiadványokon keresztül osszuk meg az arra rászorultakhoz, juttassuk el a lakosság fogyatékkal élő részéhez. Ennek elősegítésére a háziorvosi rendelőkben helyeznénk ki a megfelelő szóróanyagot.

1. **Támogatott lakhatás bevezetése**

Nagyon sok fogyatékos ember családjának nehézséget okoz, hogy átmeneti probléma esetén hogy oldja meg gyermeke ellátását, illetve nehéz szívvel tekintenek a jövőbe, hisz a családok erőforrásait az évek alatt lassan felőrlik a fogyatékos családtagról való gondoskodás. A Nappali Szolgálat ellátottjai közül a legidősebb személy 67 éves, ő a 90 éven felüli édesanyjával él igen nagy nehézségek között. A szülőket, a családot az idő múlásával egyre jobban foglalkoztatja, hogy mi lesz gyermekük sorsa, ha ők nem lesznek, hol lesz megoldott az ellátásuk.

A Nappali Szolgálat szakembereinek célkitűzése is a fent említett jogok mellett halad, a fogyatékos ember illetve környezete szükségleteire igyekszik reagálni. Megállapítható, hogy a legnagyobb szükség a támogatott lakhatás illetve a lakóotthon bevezetésére mutatkozik. Mindkét ellátás innovatív, meghagyja a fogyatékos személy önállóságát, önálló életvezetéshez való jogát. A fent említett ellátási formákkal teljesen összhangban van azon elképzelés, hogy atipikus foglalkoztatási formát, innovatív ellátásokat dolgozzunk ki.

A jelenlegi jogszabályi környezet csak és kizárólag a támogatott lakhatás befogadását engedélyezi, a lakóotthon befogadása csak akkor lehetséges, ha pályázati forrásból mintegy pilot-program szerűen kerül bevezetésre a szolgáltatás.

A fentiek tükrében elmondható, hogy az igények kielégítése okán a szolgáltatásbővítést a támogatott lakhatás bevezetésével kellene kezdeni, és amint megnyílnak a pályázati források, sor kerülhetne a lakóotthon kialakítására is.

1. **Nappali ellátás férőhelyszámának növelése**

Főleg a nyári időszakban emelkedik meg az igény a nappali ellátás férőhely számának a növelésére. Ezen igényekre reagálva tervezzük a nappali szolgálat férőhelyszámának növelését. Az infrastrukturális feltételek megfelelnek a szolgáltatás bővítésére.

1. **Magsajtoló üzem létrehozása a fogyatékos ügyfeleink foglalkoztatása érdekében**

A munkalapú társadalom működését fókuszba helyezve álmodtuk meg egy olyan magsajtoló üzem kialakítását, ami a fogyatékos és megváltozott munkaképességű személyek számára tenné lehetővé a munkavégzést. A pályázati projektből megvalósuló projekt során egy kis manufaktúrát, magsajtoló üzemet alakítanánk ki a fogyatékos ügyfeleinknek. Az üzemben a különböző olajok előállítása történne. Többek között felvennénk a kapcsolatot a burgenlandi szőlősgazdákkal is, hiszen a bor készítése során melléktermékként megjelenő szőlőmagból is történne az olajgyártás. Ez lehetőséget adna a határ menti együttműködések kialakítására is. Az elkészült olajak értékesítése a web shopban és a helyi vendéglátó ipari egységekben, ízléses, vevőcsalogató módon történne. Így a városban működő vendéglátó ipari egységek, turisták is megismerhetnék a termékeinket. Kizárólag pályázati forrás bevonásával alakítható ki, önkormányzati támogatás nem szükséges, az üzleti terv tükrében a manufaktúra egy idő után reményeink szerint profitorientálttá válik.

1. **Fogyatékos fiatalok kertészetben történő foglalkoztatása**

Egyre jobban felértékelődik a természet, a növényekkel való foglalkozás pozitív hatása a gondozottjaink körében. A tavasztól őszig tartó kertészeti munkákat már az idei évben elkezdjük, hisz az önkormányzati támogatásnak köszönhetően a tavasszal kialakításra kerül három magas ágyás a Forrásközpont udvarán. Az ellátott fiatalok a tavaszt vetőmagokból történő palánták előállításával, nevelésével kezdik, a nyár folyamán a palántákat kiültetik, nevelik, míg ősszel élvezik munkájuk gyümölcsét. Mindennek továbbgondolásaként szeretnénk egy területet használatba kapni, ahol egész évben lehetőség lenne a fiatalokkal kertészkedni, megismerni a természet szépségeit. A kertészkedés kizárólag hobbi céllal történne, az éves programtervben beilleszthető nyári szalonnasütés, bográcsozás, stb.

**Fogyatékos ellátás célkitűzések - összefoglalás:**

A problémák, hiányosságok orvoslására a Nappali Szolgálat szakemberei megoldási stratégiát dolgoztak ki, melynek egy fontos eleme, kezdő lépése volt egy kérdőíves igényfelmérés készítése a célcsoport tekintetében.

A kérdőíves felmérést az oktatási rendszerből kikerülő, nappali ellátásban, illetve jelenleg az oktatási rendszerben tanuló fiatal felnőttek problémái mentén végeztük.

A kérdőíves felmérés eredményei a következők:

A felmérést a

* Nappali ellátásában részesülők családja
* Napsugár Egyesület tagjai
* Dr. Nagy László Egységes Gyógypedagógiai Intézménybe járó diákok szülei
* Aranyhíd Nevelési- Oktatási Központ diákjainak szülei
* Rumi Speciális Szakiskola diákjainak családja

töltötte ki, összesen 57 fő. Volt olyan kérdés ahol több válasz megadására is volt lehetőség illetve nem minden kérdésre válaszolt minden megkérdezett.

A családban élő fogyatékos családtag életkora:

* 14 alatti 0 fő
* 14-18 év közötti 4 fő
* 19-25 év közötti 26 fő
* 26-45 közötti 23 fő
* 46-60 közötti 2 fő
* 61-70 közötti 1 fő
* 70 fölött nem volt válaszadó.

A nemek arányának megoszlása: 28 férfi és 29 nő a kérdőívet kitöltők aránya. Lakóhely kérdésének tekintetében 30-an Szombathelyen élnek, a szombathelyi kistérségben 11-en és egyéb településen 15-en.

A fogyatékosság típusa kérdéskörre a következő válaszokat kaptuk:

* mozgás: 5 fő
* hallás: 1 fő
* látás: 5 fő
* értelmi: 44 fő
* autista: 4 fő
* halmozott: 2 fő

Mint a válaszokban is látszik, a legtöbben értelmi fogyatékossággal rendelkeznek a kérdőívet kitöltők családjában. A fogyatékosság mértéke 16 főnél enyhe, 30-nál középsúlyos és 10 főnél súlyos kategóriába sorolt a megadott válaszok szerint.

A megkérdezettek feleletei alapján a fiatalok élethelyzete, aktivitása úgy alakul, hogy az 57 főből 26 tanul, 8 dolgozik, 1 munkanélküli, 21 rokkant nyugdíjas és 1 személy nyugdíjas.

A családra vonatkozóan is készült kérdés, mely a család összetételére, a családon belüli fogyatékos személyek számára és a család létszámára kérdezett rá. A család létszáma átlagosan 3-4 fő, és fogyatékos személyek száma 1. A család felépítése átlagban: anya, apa, fogyatékos gyermek, és testvér. A lakhatás kérdése is egy fontos nézőpont, és a válaszadók közül 54 fő családban él, 1-1-1 fő pedig intézményben, egyedül és egyéb körülmények között. A megkérdezettek jövedelmének összetétele változó, van olyan kitöltő, akinek több helyről van bevétele. Legtöbben nyugellátásban, nyugdíjszerű ellátásban részesülnek (36 fő) amelyhez 7 fő szociális ellátást is kap. Munkaviszonyból származó bevétele 12 főnek van. Munkajutalmat 4 fő kap és csak szociális ellátásban 4 fő részesül. Önkormányzati és munkaügyi szervek által folyósított ellátást 4 fő kap és egyéb jövedelme 10 főnek van.

A válaszadók közül önellátásra 11 fő képes, részben önellátó, segítséggel képes ellátni a mindennapi teendőket 40 fő, és egyáltalán nem önellátó 6 fő.

Fogyatékossághoz köthető tárgyi és személyi szükségleteik:

* gyógyászati segédeszköz: 7 fő
* segítő családtag: 35 fő
* házi segítségnyújtás: 3 fő
* támogató szolgáltatás: 8 fő
* egyéb: 2 fő.

A kitöltők családjában élő fogyatékos személyek szükségleteire is rákérdeztünk. A válaszadók nagy számban (14 fő) anyagi jellegű problémákkal küzdenek. 9 fő fogyatékos családtag ellátását biztosítja, 8 főnek foglalkoztatáshoz kapcsolódó nehézsége van, 7 fő családi problémákkal küzd, és 8 fő egyéb gondokkal bír.

A problémáik megoldására 21 fő kap segítséget és 17 nem. Arra a kérdésre, hogy igénybe vesznek-e különböző segítő szolgáltatásokat a két választási lehetőség közül (igen-nem), az alábbi megoszlásban adták:

* igen: 19 fő
* nem: 29 fő.

A szükséges ellátáshoz, szolgáltatáshoz a megkérdezettek közül legtöbben az otthonukban jutnak hozzá (18 fő), 17 fő a lakóhelyükön és 7 fő távolabbi településekről kap segítséget.

A családok túlnyomó része tudja finanszírozni a szükségleteit. (45 fő), 2 fő jelölte be, hogy nem tudja a szükségleteit kielégíteni a bevételéből.

A kitöltők közül 25 fő biztosítottnak látja a fogyatékos hozzátartozójának jövőjét és 20 fő nem. Aki biztosítottnak látja, azok közül 20 fő úgy gondolja, hogy családja által, 5 fő pedig egy intézmény által gondolja a családtagja további ellátását. Aki nem gondolja biztosítottnak az családi segítségre számít (16) fő, és intézményire 7 fő.

Azon kérdésre, hogy milyen jellegű szolgáltatás segítségét tartaná fontosnak a fogyatékos hozzátartozója számára több válasz megadására is lehetőség volt. Az alábbi opciók közül választhattak a kitöltők:

* támogató szolgálat (személyi segítés): 8 fő
* nappali ellátás: 27 fő
* átmeneti ellátás (fél- 1 évre szóló): 2 fő
* panziószerű ellátás (alkalmanként, hétvégén, eseti jellegű): 2 fő
* támogatott lakhatás (önállóan 4-6 fő, segítő támogatással): 11 fő
* lakóotthon ellátás: (10-12 fő, intézményszerű folyamatos felügyelettel): 11 fő
* tartós bentlakásos intézmény: 7 fő
* munkaerő-piaci szolgáltatás: 23 fő
* egyéb: 1 fő.

A megkérdezettek közül 25 fő úgy gondolja, hogy megfelelő információval rendelkezik a fogyatékos emberek ellátásáról, 27 pedig úgy gondolja, hogy nincs minden információval tisztában. Új információkat az ellátással kapcsolatban 50 fő szívesen fogadna, 3 azonban nem.

A fentiekből kitűnik, hogy nagyon sok fogyatékos ember családjának nehézséget okoz, hogy átmeneti probléma esetén hogy oldja meg gyermeke ellátását, illetve nehéz szívvel tekintenek a jövőbe, hisz a családok erőforrásait az évek alatt lassan felőrlik a fogyatékos családtagról való gondoskodás. / A Forrásközpont ellátottjai közül a legidősebb személy 67 éves, ő a 90 éven felüli édesanyjával él igen nagy nehézségek között. / A szülőket, a családot az idő múlásával egyre jobban foglalkoztatja, hogy mi lesz gyermekük sorsa, ha ők nem lesznek, hol lesz megoldott az ellátásuk.

A szükségletekre reagálva a Nappali Szolgálat szakemberei a következő megállapításokat tették:

* Szükség lenne a fogyatékos emberek számára nyújtandó szolgáltatások bővítésére
* Szükség lenne a munkaerő piaci szolgáltatások bővítésére, integrálására
* Szükség lenne különböző alternatív, atipikus foglalkoztatási formák kidolgozására.

A kérdőíves felmérésből kitűnik, hogy a következő ellátások bevezetésére lenne igény:

* Támogatott lakhatás
* Átmeneti ellátást nyújtó intézmények / Fogyatékos személyek gondozóháza/
* Lakóotthonok / Fogyatékos személyek lakóotthona/

Az ellátási formák jogszabályi környezetéből kitűnik, hogy a törvény és a jogszabály is az önállóság, az emberi méltóság megőrzését helyezi fókuszba. A Forrásközpont szakembereinek célkitűzése is a fent említett jogok mellett halad, a fogyatékos ember illetve környezete szükségleteire igyekszik reagálni. A felmérésből megállapítható, hogy a legnagyobb szükség a támogatott lakhatás illetve a lakóotthon bevezetésére mutatkozik. Mindkét ellátás innovatív, meghagyja a fogyatékos személy önállóságát, önálló életvezetéshez való jogát. A fent említett ellátási formákkal teljesen összhangban van a Forrásközpont azon elképzelése, hogy atipikus foglalkoztatási formát, innovatív ellátásokat dolgozzon ki.

A jelenlegi jogszabályi környezet csak és kizárólag a támogatott lakhatás befogadását engedélyezi, a lakóotthon befogadása csak akkor lehetséges, ha pályázati forrásból mintegy pilot-program szerűen kerül bevezetésre a szolgáltatás.

A fentiek tükrében elmondható, hogy az igények kielégítése okán a szolgáltatásbővítést a támogatott lakhatás bevezetésével kellene kezdeni, és amint megnyílnak a pályázati források, sor kerülhetne a lakóotthon kialakítására is

A törvény értelmében a szolgáltatás biztosításához szükség van egy, akár önkormányzati tulajdonba lévő ingatlanra, ahol a szolgáltatás bevezetését el lehetne kezdeni. A férőhelyek és szükséglet függvényében a későbbiekben lehetőség nyílna a szolgáltatás férőhelyszámának bővítésére is. A szolgáltatás bevezetésének forrásigényét a későbbiekben kívánjuk ismertetni.

A fentieken kívül a Nappali Központ egy komplex, az egyén és a társadalom szükségleteire reagáló fejlesztési tervet dolgozott ki. Ezen tervek megvalósításához természetesen főleg Európai Uniós források szükségesek, de a pályázati kiírások megjelenése esetén lehetőségünk nyílik céljaink megvalósítására.

A fenti összegzés eredményeképpen Szombathelyen létrejönne egy olyan, a fogyatékos személyek problémáira fókuszáló ellátás, mely az egyén önállósága mentén, a képessé tevést fókuszban tartva maximálisan reagálna a városban és vonzáskörzetében élő fogyatékos személyek, lakókörnyezetük, családjuk igényeire.

**Hajléktalan ellátás tekintetében:**

 Fő cél a hajléktalanságból kivezető út lépcsőfokainak kiépítése, a társadalmilag elfogadott hétköznapokba való visszavezetés egyik alapvető feltétele olyan lakhatás biztosítása (éjjeli menedékhely, átmeneti szálló, albérlet, önálló lakhatás), ami alternatívát kínál, és motivációt biztosít a hajléktalan számára élethelyzetének megváltoztatására.

A hajléktalanok egy részénél mindenféle törekvés hiábavaló lehet (elutasító, semmiféle együttműködést nem vállaló, önpusztító, tudatosan ezt az életformát választó emberek), de számukra is lehetőségként biztosítani kell, hogy a szükséges információkkal lehetőség szerint mindegyikük legyen ellátva, kapja meg azt az ügyintézési segítséget, ami a felmerült szükségleteikre adekvát válasz lehet. A bárminemű együttműködést elutasítóknál elfogadható lehet a főként rendészeti intézkedések alkalmazása (szemetelés, környezet rongálás, stb. esetén…).

Mi a cél?

* az arra érzékeny emberek ne lássanak didergő, éhező, koszos, padon/földön alvó, vagy bódult állapotban lévő embereket a viszonylag forgalmas helyeken,
* annak biztosítása, hogy a hajléktalanok minél emberibb körülmények között jussanak hozzá a legalapvetőbb létszükségletekhez (szállás, élelem, ruha, egészségügyi ellátás)
* vagy ennél több → rehabilitáció, reintegráció, állapotjavítás, foglalkoztatás, vagy rendszeres társadalombiztosítási, nyugdíjszerű, szociális ellátáshoz való hozzájutás elősegítése, pénzbeli és természetbeni ellátásokhoz való hozzájutás segítése, mely a biztos lakhatás lehetőségét is célozza, s ezáltal a hajléktalanság megszüntetése,
* a hajléktalanság megelőzése, melyben fontos szerepe lehet a családnak, mint intézmény megerősítésének.

A hajléktalanság nem egyik napról a másikra bekövetkező élethelyzet, hanem az esetek túlnyomó többségében egy évekig tartó lecsúszási folyamat végállomása. A fedél nélküliség állapotába egy demotivált ember kerül, akinek önerőből való visszakapaszkodására, az élet újrakezdésére nincs sem ereje, sem képessége. A hajléktalan közösségbe való bekerülés egy speciális szubkultúrával való találkozást jelent, aminek egészen más normarendszere, mindennapi életben-maradási technikája, saját szabályrendszer (törvénye). Ez a szubkultúra – megterhelve a hajléktalanságot övező negatív társadalmi megítéléssel – igen hamar képes elfeledtetni a hétköznapi együttélési szabályokat, a társadalmi elvárások iránti megfelelés késztetését felváltja az új sorstársak közé való beilleszkedés igénye. Ha a hajléktalan nem elég szerencsés, hogy a fedél nélküliség kezdeti időszakában értő és befogadó, a kivezetésre, a normál szociális képességek megtartására sarkalló közegbe, intézménybe, szociális szakemberhez kerüljön, akkor az esélye a visszakapaszkodásra a minimálisra csökken. A megoldás kézenfekvő: a hajléktalant ott kell azonnal és hatékonyan kivezető típusú, komplex ellátásban részesíteni, ahol ismerik, ahol a családi kapcsolatai, múltja még feltérképezhető, ahol ismeri a környezetet, ahol a szubkultúrába való elmerülést nehezíti, akadályozza a régi, még nem hajléktalan lét összes szociális köteléke. (Az ideális persze az lenne, ha már a hajléktalanná válás hosszú útján, idejekorán megtörténne az értő beavatkozás…) A komplex ellátásnak arra kell irányulnia, hogy az önálló otthonban történő életvitel feltételeit segítsen a hajléktalannak megteremteni. Legyen önálló egzisztenciája, azaz legyen állandó, lehetőleg munkából származó jövedelme. Képes legyen azt úgy beosztani, hogy abból a lakhatását önállóan biztosítani tudja. Legyen olyan csoport, társaság, közösség, amely őt befogadja és gondját viseli. Végezetül mindezen állapotokat képes legyen fenn is tartani, azaz ha fellelhető olyan eredendő ok, amely őt a lecsúszás lejtőjén elindította, az is megoldódjon, de legalábbis kezelést kapjon (függőség, pszichés betegség, iskolázatlanság, szocializációs hiányosságok/tévutak stb.).

A hajléktalanná válás és a hajléktalanságból való kikerülés nem csak szociális kérdés, összefüggése az egészségüggyel, foglalkoztatással, a lakásgazdálkodással/lakáspolitikával, idősüggyel, oktatással, kriminológiával, pszichológiával stb. kézenfekvő. A hajléktalanság kezelésével összefüggő célkitűzéseket kétféle szempontból kell vizsgálni, melyek prevenciós programok, illetve integrációt célzó programok.

1. **Hajléktalan emberek társadalmi integrációjának elősegítése:**

Az utcán élő hajléktalanok jelentős része olyan komplex problémákkal küzd (pszichiátriai betegség, fogyatékosság, szenvedélybetegség), ami speciális ellátást, humán erőforrást igényel. Az intézményben élők jelentős része támogatások nélkül önállóan nem képes az önfenntartás kialakítására. Az intézményből kikerülők hosszú távú lakhatásának fenntartásához intenzív utógondozásra van szükség. Célunk a Támogatott lakhatási és foglalkoztatási programok működtetése intenzív szociális segítségnyújtás mellett, illetve intézményi befogadó szolgáltatások működtetése a komplex problémákkal küzdő utcán élő hajléktalanok részére

1. **Utógondozás erősítése az önálló lakhatás megtartásának segítése érdekében**

Célunk, hogy intézményi befogadó szolgáltatásokat működtessünk, illetve támogatott lakhatási és foglalkoztatási programokat tartsunk fent, intenzív szociális munka mellett.

1. **Alacsony küszöbű szolgáltatás erősítése**

Nagyon fontos lenne a hajléktalan emberek számára, hogy az ellátórendszer alacsony küszöbű szolgáltatásait erősítsük, priorizáljuk. A hajléktalan ellátás szempontjából az egyik legfontosabb probléma, hogy a rendszerbe a teljesen motiválatlan, erőforrásokkal nem rendelkező személyek kerülnek be. Nagyon gyakori, hogy ezek az emberek a bizalmatlanságukból fakadóan nem kívánnak személyes adatokat, magánjellegű dolgokat megosztani a szociális szakemberre. A krízishelyzet elhárítása okán viszont szükség van olyan intézkedésekre, melyek lehetővé teszik, hogy a helyzetet megoldjuk, az erőforrásokat feltöltsük. A hajléktalanok összetétele megváltozott az utóbbi években. A régi, idős hajléktalanok kezdenek eltűnni a rendszerből. Helyüket a szerhasználattal élő, fiatal hajléktalanok veszik át. Nekik különösen fontos, hogy a szolgáltatás alacsony küszöbű legyen, hisz így meggyőzhetők arról, hogy vegyék igénybe a szolgáltatásokat, ne közterületen tartózkodjanak. A veszélyeztetettség szempontjából fontos, hogy ezeket a hajléktalan személyeket a szociális munka eszköztárának kihasználásával az közterületről az ellátórendszerbe tereljük.

1. **Alsó felső kimenet a hajléktalan ellátórendszeréből**

A városban működő hajléktalan ellátórendszerből való kiút a mesterséges és természetes támaszok megerősítésével képzelhető el. A rendszer két végén férőhelybővítésre lenne szükség. A z elképzelésünk szerint az alacsonyküszöbű ellátások férőhelyszám bővítése releváns, mivel egyre többen igényelnék ezeket az ellátásokat. A rendszer felső részén helyet foglaló, lakhatással, esetleg önkormányzati lakással rendelkező személyek a tapasztalatok szerint mindent megtesznek azért, hogy a rendszerből kikerüljenek, megállják a helyüket. A szociális bérlakásokra, alacsony komfortokozatú lakhatásra egyre nagyobb igény mutatkozik. Ahhoz, hogy a jelenleg hajléktalan személyeket kivezessük az ellátórendszerből, szükség van a személyek jelentős támogatására, mind dologi feltételek biztosításával, mind professzionális szakmai segítséggel.

1. **Foglalkoztatás**

Pszicho-szociális megerősítés, kommunikációs és konfliktuskezelési készségek fejlesztése, mentálhigiénés tanácsadás, szociális problémák kezelése – egyéni esetkezelésen belüli személyes megerősítéssel. Amennyiben foglalkoztatható, a foglalkoztathatóság javítása, álláskeresésre való felkészítés érdekében a motiváció és készségfejlesztés, képzettség erősítése, álláskeresési készségek erősítése, (képzésbe juttatás), kommunikációs és konfliktuskezelési készségek fejlesztése álláskeresési tréning és álláskeresési klub működtetésével valósítható meg, ezt kell, hogy célként megfogalmazzuk.

**6. Közfoglalkoztatás**

A Nemzeti Közfoglalkoztatási Program keretében az aktív korú nem foglalkoztatott személyek részére foglalkoztatást helyettesítő támogatás kerül folyósításra. Az ellátásra való jogosultságot az önkormányzat továbbra is a szociális rászorultság alapján állapította meg, de az érintett álláskeresőknek aktívabban kellett közreműködni a munkakeresésben, valamint a folyósítás egy éve alatt a juttatásra jogosult személynek legalább 30 nap munkaviszonyt – beleértve az egyszerűsített foglalkoztatást, közfoglalkoztatást, közérdekű önkéntes munkatevékenységet – kellett igazolni.

Az elmúlt 15 évben több száz tartós munkanélküli embernek biztosított munkalehetőséget a szervezet.

Célom a közfoglalkoztatás tekintetében az, hogy egy átlátható finanszírozású, munkaerő piaci tekintetben komplex rendszerré váljunk. A Fogyatékkal Élőket és Hajléktalanokat Ellátó Közhasznú Nonprofit Kft. emberi erőforrás állománya alkalmas arra, hogy a közfoglalkoztatás keretében további plusz feladatokat vállaljon, a közfoglalkoztatottakat foglalkoztató civil szervezetekkel kapcsolatot tartson, koordináljon. A tavalyi évben több képzés is indult a nyílt munkaerőpiacra való visszavezetés okán, melyek a következők voltak:

- alapkompetencia fejlesztése

- betanított parkgondozó

- motorfűrész-kezelő

- konyhai kisegítő

- építő- és anyagmozgató gép kezelője

- település-karbantartó

- építőipari ismeretek fejlesztése

- kisgépkezelő

Az oktatáson kívül a közfoglalkoztatás keretében a következő feladatokat végeztük az önkormányzati tulajdonban lévő intézményeknél:

- fűkaszálás, kényszervágás

- kertrendezési, zöldterület gondozási munkák

- csarnoktakarítási munkák

- építőipari segédmunkák szociális intézmények felújításán

- karbantartási munkák szociális intézményeknél, valamint orvosi rendelőkben

- épülettakarítási munkák

- önkormányzati területek, közterületek hulladékmentesítése

A fentieken túl célom, hogy a közfoglalkoztatási teendőket sokkal átláthatóbbá, nyomon követhetőbbé tegyem.

**7. Népkonyha**

Szombathely város szociális ellátásainak biztosítása közül hiánynak nevezhető a népkonyha. Ezen alacsony küszöbű szolgáltatás bevezetésével lehetőség nyílna arra, hogy a jelenleg étkezésben nem részesülő, viszont egyéb szociális ellátást igénybe vevő hajléktalan ügyfelek is napi egyszeri meleg élelemhez jussanak. Mivel új szolgáltatás csak sikeres pályázat esetén vezethető be, egyik fontos célkitűzés, hogy új elemként a népkonyha is bevezetésre kerüljön a városban. A népkonyha bevezetésével a klasszikus hajléktalan ellátást nem igénybevevő, anonimitásukat őrző személyek is elérnék a szolgáltatást, részükre a napi egyszeri meleg étel elérhető közelségbe kerülne.

**8. Veszélyeztetettség fogalma**

2016. Január 1 napjával törvényben kerül rögzítésre a veszélyeztetettség fogalma. Az eddigi „laza” meghatározás helyett ezentúl konkretizálásra kerül, hogy mit értünk veszélyeztetettség alatt. A szakmai protokollra való tekintettel a szociális munkásnak nem kell mérlegelnie, mekkora veszélyben van a hajléktalan, illetve nem lesz elég felkínálnia az éjszakai szállás lehetőségét, hanem el kell érnie - a jogszabályba foglalt eszközök segítségével -, hogy az utcán lévő bemenjen a szállásra. Az utcai szolgálatokra nagy feladatot ró ez a célkitűzés, hisz a szociális munka eszköztárának felhasználásával kell elérnie, hogy a hajléktalan személy igénybe vegye a szolgáltatást. A szakmai koncepció illetve feladatok meghatározásakor erre is figyelemmel kellett lennem, mekkora terhet ró mindez a két utcai szolgálat szakembereire.

**9. Változások**

A szakmai munka minőségének javítása érdekében célszerűnek tartanám, ha a hajléktalan ellátás centruma a belvárosi területektől távolabb, esetleg együtt kerülne elhelyezésre a Hajléktalanok Otthonával. Ez a fajta elhelyezés sokkal szofisztikáltabb, komplexebb ellátást tenne lehetővé, mindez a szálló közelében lakók igényeinek, elvárásainak figyelembe vételével. Ha a hajléktalan ellátás városközponthoz közeli helyszínének megszűnésével a városban lakók megelégedettségére, illetve az ellátást igénybe vevők negatív megítélésének csökkentésével járna.

**VI. Szofisztikált cégvezetés, kommunikáció**

Az új intézmény szervezeti működésének összeállításakor törekedtem arra, hogy a szervezet felépítése, hierarchiája könnyen átlátható, strukturált legyen. A gazdasági vezető személye kiemelt fontosságú, hisz az átlátható, nyomon követhető pénzügyi működésnek ez az alapja. Mivel önkormányzati fenntartású cégről esik szó, ezért kiemelt jelentőséggel bírt számomra, hogy a prioritások közül a legfontosabb a **pénzügyi átláthatóság** legyen.

A két különböző célcsoporttal kapcsolatos szociális feladatok jogszabályoknak illetve szakmai kihívásoknak való megfelelését két fő szakmai vezető látja el. A szakmai vezetők alatt helyezkednek el a különböző szak és alapfeladatok vezetői, felelősei. Ezen szűk munkatársak köre végzi a vezetői teendőket, ők alkotják a vezetői team részét.

Kiemelt prioritással bír egy cég zökkenőmentes működése szempontjából a gyakori és zökkenőmentes kommunikáció. E célból hetente vezetői értekezletet szervezünk, ahol sor kerül a problémák átbeszélésre, megoldás keresésére. A vezetői értekezleten elhangzottakat minden szervezeti egység vezető saját munkaértekezlet keretében adja át a közvetlen kollégáinak.

A cég felépítése során arra törekedtem, hogy a két szakmai feladatot ellátó egységet ne külön, hanem egyben kezeljem. Legfontosabb, hogy meghatározzuk, mik az elérendő célok, merre is megyünk az úton. Meglátásom szerint közös együtt gondolkodás, szemlélet, azonos célok, irányok nélkül soha nem lesz egy szervezet sikeres, kiegyensúlyozott.

Fokozott figyelmet szeretnék szentelni a kollégák jó közérzetének a biztosítására. A szociális szakma egy olyan terület, ahol elég kevés a sikerélmény, ezért számomra kiemelt fontosságú, hogy az ellátórendszerben dolgozó kollégák kellemes munkahelyi légkörben töltsék mindennapjaikat. Közös karácsonyi vacsorával, csapatépítő tevékenységekkel szeretném ezt elősegíteni.

**V. A Fogyatékkal Élőket és Hajléktalanokat Ellátó Közhasznú Nonprofit Kft. feladatai:**

A következőkben szeretném kifejteni, mely alapellátásokat, szakellátásokat, illetve plusz feladatokat vállal a Kft.

**Fogyatékos ellátás:**

* **Fogyatékos Emberek Nappali Szolgálata (alapellátás)**

Az ellátás biztosítását gyógypedagógus, szociális munkás, konduktor, gyógypedagógiai-asszisztens, fizikoterápiás-asszisztens, szociális gondozók segítik. Az intézmény az ellátást igénybe vevők számára szociális, egészségi, mentális állapotuknak megfelelő napi életritmust biztosító szolgáltatást nyújt, helyi igényeknek megfelelő közösségi programokat szervez, biztosítja, hogy a szolgáltatás nyitott formában, az ellátotti kör és a lakosság által egyaránt elérhető módon működjön. Rendelkezik közösségi együttlétre, pihenésre, személyi tisztálkodásra, a személyes ruházat tisztítására, étel melegítésére, elfogyasztására alkalmas helyiségekkel. A szolgálat lehetőséget biztosít napközbeni tartózkodásra, étkezésre, társas kapcsolatokra, valamint az alapvető higiénés szükségletek kielégítésére.

* **Fogyatékos Emberek Támogató Szolgálata (projekt finanszírozású)**

A fogyatékos emberek önálló életvitelének segítése - lakáson belüli speciális segítségnyújtással, valamint a lakáson kívüli szolgáltatások elérésének biztosításával. A szolgálat három speciális felszerelt gépjárművel rendelkezik.

* **Vas megyei Család, Esélyteremtési és Önkéntes Ház (projekt finanszírozású)**

Tevékenysége során kiemelt figyelmet fordít a hátrányos helyzetű társadalmi rétegek (romák, gyermekek, hátrányos helyzetű településeken élők, stb..) felkarolására, segítésére.

Szolgáltatások: E-pont működtetése (ingyenes internet és számítógép használat), tanácsadás, információnyújtás, kézműves foglalkozások, állandó kiállítási lehetőség amatőr képzőművészek számára, Egyenlő Bánásmód Hatóság helyi képviselőjének ügyfélfogadása (előzetes időpontfoglalás szükséges!)

* **Munkaerőpiaci Szolgáltatások (projekt finanszírozású)**
	+ **4 M szolgáltatás**

A 4M szolgáltatás célja a megváltozott munkaképességű, fogyatékossággal élő, inaktív személyek megmaradt képességeire épülő, személyre szabott foglalkoztathatóságának elősegítése, elsősorban a nyílt munkaerőpiacon való elhelyezkedésüket illetően.

További cél az elfogadó, befogadó társadalmi környezet kialakítása, társadalmi szemléletváltás elindítása a célcsoport esélyegyenlőségének előmozdítása érdekében.

* **Munkaerő-piaci szolgáltatás**

Munka-, pálya- és álláskeresési tanácsadás nyújtása, valamint reintegráló-, motivációs-, és kulcsképesség-fejlesztő csoportos foglalkozások tartása Vas megyében

* **Intézményen belüli Foglalkoztatás (normatív)**
	+ **Munka Rehabilitáció**
	+ **Fejlesztő- Felkészítő**

A szociális intézményen belüli foglalkoztatás komplex módon és személyre szabottan segít kialakítani a munkavégzéshez szükséges jártasságokat, melyek a munkaerőpiacon való érvényesülés alapját jelentik, és egyben az önálló életvitel kialakítását is elősegítik. 31 fő ellátott foglalkoztatási rehabilitációjára van lehetőség az intézményben, amely munka-rehabilitációs foglalkoztatás és fejlesztő-felkészítő foglalkoztatás keretében valósul meg.

**Hajléktalan ellátás:**

* **Utcai szociális munka (két szolgálat) (projekt finanszírozású)**

Két utcai szolgálat működtetésével biztosítja a hajléktalan emberek felkutatását, az ellátásukat biztosító információk nyújtását, a nappali melegedőbe, illetve az éjjeli menedékhelyre irányításukat, krízis esetben azonnali ellátásuk megszervezését.

* **Nappali melegedő (alapellátás)**

Alacsony küszöbű szolgáltatások, mely biztosítja az anonimitás megőrzése mellett a személyes ruházat tisztításához feltételek megteremtését, a személyi tisztálkodás feltételeinek biztosítását, a csomagmegőrzést.

* **Éjjeli menedékhely (alapellátás)**

A hajléktalanok éjjeli menedékhelye az önellátásra és a közösségi együttélés szabályainak betartására képes hajléktalan személyek éjszakai pihenését, valamint krízishelyzetben éjszakai szállás biztosítását lehetővé tevő szolgáltatás. Az intézmény szolgáltatásait azok vehetik igénybe, akik éjszakáikat közterületen vagy nem lakás céljára szolgáló helyiségben töltik.

* **Átmeneti szállás (alapellátás)**

A hajléktalanok átmeneti szállása olyan átmeneti elhelyezést biztosító intézmény, amely átmenet a hajléktalan lét és a polgári lét között. Szolgáltatásaival, programjaival segíti az igénybevevők társadalmi integrációját. Azoknak a hajléktalan személyeknek az elhelyezését biztosítja, akik az életvitelszerű szálláshasználat és a szociálismunka segítségével képesek az önellátásra.

* **Egészségügyi ellátás**

Minden hajléktalan személy számára biztosítja az egészségügyi ellátást, kríziskezelést. Szakképzett egészségügyi személyzet segítségével komplex egészségügy ellátást nyújt.

* **Hajléktalanok Otthona (alapellátás)**

A Hajléktalanok Otthona tartós elhelyezést biztosító intézmény olyan hajléktalan személyek számára, akiknek ellátása átmeneti szálláshelyen nem biztosítható, és koruk, egészségi állapotuk miatt tartós ápolást, gondozást igényelnek. A hajléktalanok otthona az ellátást igénybevevők részére teljes körű ellátást biztosít.

* **Intézményen belüli foglalkoztatás**
	+ **Munka rehabilitáció**
	+ **Fejlesztő-felkészítő**

Az intézményen belüli foglalkoztatás komplex módon és személyre szabottan segít kialakítani a munkavégzéshez szükséges jártasságokat, melyek a munkaerőpiacon való érvényesülés alapját jelentik, és egyben az önálló életvitel kialakítását is elősegítik. 31 fő ellátott foglalkoztatási rehabilitációjára van lehetőség az intézményben, amely munka-rehabilitációs foglalkoztatás és fejlesztő-felkészítő foglalkoztatás keretében valósul meg.

* **Közfoglakoztatás**

A városban működő, önkormányzati fenntartású intézményekben végzi, koordinálja a közfoglalkoztatottak munkavégzését. A közfoglalkoztatás keretein belül sokkal nagyobb hangsúlyt kell, hogy helyezzünk a városban működő intézményeken belüli foglalkoztatásra, esetleges karbantartási tevékenységek végzésére. Összehangoltan, a helyi igényekre reagálva kell a tevékenységet végezni. A hajléktalan ellátás rendszerében működő mosoda nagyobb kihasználására is lehetőséget látok, amennyiben a városi szociális intézmények sokkal nagyobb mértékben kihasználnák a mosodában rejlő lehetőségeket, nagyobb mértékben vennék igénye a szolgáltatásait, sok esetben a piacinál kedvezőbb áron.

**VI. Javaslatok, összegzés:**

Meglátásom, álláspontom szerint a két cég szakmai működése tekintetében a kiegyensúlyozott szakmai elvárások, az átlátható, kiszámítható gazdasági működés a legfontosabb. A szakmai koncepció elkészítésekor, a szervezeti struktúra összeállításakor ez volt a legfontosabb törekvésem, célom. Véleményem szerint a hajléktalan ellátás tekintetében radikális szakmai munka szükséges, hogy a Hajléktalanszálló környékén kialakult feszültséget megszüntessük, a környéken lakó emberek nehézségeit, problémáit enyhítsük. Nagyon fontos, hogy a következő pályázati ciklus alkalmával sor kerüljön a támogatási összegek maximális kihasználtsága és lehívására. Nagyon fontosnak tartom a gyakori munkamegbeszéléseket, egyeztetéseket, hiszen anélkül nem tud egy szervezet sem magas szakmai színvonalon működni. Fontosnak tartom kihangsúlyozni, hogy a szakmai koncepció egyeztetés alatt ál, hiszen az elmúlt időszakban több olyan kezdeményezésben részt vettünk, pályázaton indultunk, melynek sikeressége esetén további fontos tényezők kerülnek a fókuszba.

**VII. Forrásigény:**

2015. évben a SAVARIA REHAB-TEAM Szociális Szolgáltató és Foglalkoztatási Közhasznú Nonprofit Kft. 85 millió forint, míg a Regionális Szociális Forrásközpont Nonprofit Kft. 35 millió forint önkormányzati támogatásban részesült. Tekintettel arra, hogy a SAVARIA REHAB-TEAM Nonprofit Kft-nek illetve a Regionális Szociális Forrásközpont Nonprofit Kft.-nek a 2015. évi költségeit nem fedezte az önkormányzati támogatás, a hiányzó összeget a korábbi évek eredménytartalékából finanszíroztuk. Így a társaságoknak az év során likviditási problémája nem volt.

A két társaság 2016. évtől Fogyatékkal Élőket és Hajléktalanokat Ellátó Közhasznú Nonprofit Kft-ként működik tovább úgy, hogy a SAVARIA REHAB-TEAM Szociális Szolgáltató és Foglalkoztatási Közhasznú Nonprofit Kft. jogutódlással megszűnik, feladatit a Regionális Szociális Forrásközpont Nonprofit Kft. veszi át, beolvadással, illetve névmódosulással. A két társaság összevonásának fő oka a költségcsökkentés volt. Az összevonás eredményeként valóban megtakarításként jelentkezik egy ügyvezető igazgató, a Felügyelő Bizottság bér és járulékköltsége, továbbá számos szolgáltatást kedvezőbb áron lehet beszerezni pl. könyvvizsgáló, ügyvéd, könyvelőprogram, biztosítások stb. Azonban a 2015. évhez képest költségnövekedéssel is számolni kell. Mindkét Kft. több munkavállalójának bérét és járulékát 2015. év egy részében pályázati forrásból finanszíroztuk. Ők olyan munkavállalók, akiknek munkaköre a pályázat megszűnése után nem szűnt meg. pl. a pályázatban az adminisztrátori feladatokat a könyvelő látta el külön díjazás nélkül, így a bérének egy részét pályázati forrásból tudták kifizetni az önkormányzati támogatás helyett. Sajnos ezek a pályázatok 2015. évben lezárultak, így a 2016-os évtől a fent említett költségeket önkormányzati támogatásból kell ismételten finanszírozni.

Ahhoz, hogy feladatainkat 2016. évben el tudjuk látni, **minimálisan** a 2015. évi önkormányzati támogatás összege, azaz **összevontan 120 millió forint** szükséges. Ez az összeg úgy nyújtana fedezetet a költségekre, hogy a szükséges takarékossági intézkedéseket megtesszük. A különféle szolgáltatókkal meglévő szerződéseinket felmondjuk, és kedvezőbb áron újrakötjük, a szükségtelen szolgáltatásokat lemondjuk, és 10 fő munkavállaló munkaviszonyát megszűntetjük. Ez utóbbi intézkedésnek közel 10 millió forintos költségvonzata van, mely 2017. évtől már nem terhelné költségvetésünket. Az érintett munkavállalók többsége technikai személyzet (takarítók, karbantartó, gépkocsivezető stb.). A szükséges önkormányzati támogatás összegét azonban jelentősen befolyásolhatja a közfoglalkoztatásban ellátandó feladat nagysága (a közfoglalkozatásba bevont személyek száma).

………………………………………………………...

 Dr.Horváthné Németh Klára

 ügyvezető igazgató

Szombathely, 2015.november 05.